一日曲
作者：楊軒
朝代：宋

paragraphs: 妾家鄧侯國，肯愧邯鄲姝。
世本富繒綺，嬌愛比明珠。
十五學組紃，未嘗開戶樞。
十六失所適，姓名傾里閭。
十七善歌舞，使君邀宴娛。
自茲著樂府，不得同羅敷。
凉溫忽荏苒，屢接朝大夫。
相歡不及情，何異逢路衢。
昨日一見郎，目色曾不渝。
結愛從此篤，暫隔猶恐疏。
如何遂從官，去涉千里途。
郎跨青驄馬，妾乘白雪駒。
送郎郎未遠，別妾妾仍孤。
不如水中鱗，雙雙依綠蒲。
不如雲間鵠，兩兩下平湖。
魚鳥尚可託，妾今誰與俱。
去去約春華，終朝怨日賒。
一心思君子，便擬見梅花。
梅花幾時吐，頻掐闌干數。
東風若見郎，重爲歌金縷。